Sabtu, 29 November 2014
Narit Sipatah
Narit Sipatah
Buah karya: Ustadz Syamsuddin Ahmad (SYAMSA)
A’udzubillah deungon bismillah
Haba sipatah bak lon nyang hina
Lon cok ngon pena seureuta keureutah
Lon tuleih bagah sie on on si banja
Haba nyang peunteing lon kumpoi bagah
Haba fatuwah dari ulama
Beuthat hai teungku buku hikayah
Asoe fatuwah neu analisa
Bek tuwoe tuwoe akan potAllah
Meunan amanah bandum ulama
Mula bak nabi nyang rasul Allah
Bak asai liah Adam ngon Hawa
Sampoe Muhammad nyang akhee leupah
Meunan syit peugah hana meutuka
Tabi’ tabi’in meunan syit ulah
Bandum amanah hana geu lupa
Haba nyoe lon cok lon kutep bagah
Dalam chutheubah pat na lon teuka
Bak teungku teungku lon tanyoeng bagah
Teuma bak sahbat nyang lee syit pinta
Aneuk mit cut cut nyang matee jinoe
Oh uroe dudoe asoe syiruga
Dibabah pintoe sinan meusahoe
Ji preih preih trouh woe ayah ngon bunda
Ka deungoen cirik di mat bak jaroe
Ka saboh sapou intan mutia
Dalam cirik nyan ie mon hayati
Mameh ban nira sijuek han sakri
Teuma geu marit malaikat Ridhwan
Tamoeng u dalam bek lee di lua
Han jeut meutamong kamoe uroe nyoe
Goh meumat jaroe ayah ngon bunda
Sira jimou ie mata jih roe
Kadang katroeh woe ayah ngon bunda
Nyang peubut jroh peu jioh tegah
Meu rumpok bagah deungon aneuk’da
Teuma nyang maksiet gobnyan keu Allah
Waktee troeh keunan geu ubah rupa
Rupa di gob nyan ngon qudrat Allah
Lagee bui itam nyang leupah raya
Ingat Keu Matee
Buah karya: Ustadz Syamsuddin Ahmad (SYAMSA)
Geutanyoe hudep ta preih preih matee
Ingat boh hatee dumna syedara
Yoh mantoeng hudep ingat boh hatee
Keu uroe pagee beukai teuh beuna
Kaya lam donya seunang bukeun lee
Hana meu sampei hana jeut taba
Han jeut ta puwoe keu uroe pagee
Badan meugulee dalam cheureunda
Kareuna atra laloe teuh sabee
Akan keu matee teu ingat hana
Hana teu ingat keu uroe pagee
Geutanyoe matee amai teuh hana
Oh troeh bak masa hana teuga lee
Nyawoeng geu peucree ngon badan gata
Darah ngon urat hana mumet lee
Hatee ngon jantong han lee meugeunta
Pakriban azeub sakreut ban matee
Bukoen peudeih lee nyawoeng geu hila
Oh troeh lam ureuk han pue peugah lee
Meunyoe boh hatee amai teuh hana.
(Koetaradja, 6-11-65)
Langganan: Poskan Komentar (Atom)
zsm_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn eus_Latn ind_Latn